O‘zbekistonlik taekvondochi Xitoydagi jahon chempionati sovrindori bo‘ldi

2014-yilning 23—26-mart kunlari Xitoy Taypeyida taekvondoning WTF yo‘nalishi bo‘yicha o‘smirlar o‘rtasida jahon chempionati bo‘lib o‘tdi. Dunyoning 107 davlati vakillari ishtirokida bo‘lib o‘tgan mazkur nufuzli musobaqada O‘zbekiston sharafini sakkiz nafar umidli sportchi himoya qildi. Bu haqda O‘zbekiston Milliy Olimpiya qo‘mitasi matbuot xizmati xabar berdi.

Jahon chempionatida sovrinli o‘rinlarga sazovor bo‘lgan sportchilar orasidan o‘zbekistonlik taekvondochi ham joy oldi. Og‘irlik vazni 48 kilogrammgacha bo‘lgan sportchilar musobaqasida bahslarga kirishgan Valentin Xegay saralash bellashuvlarida Germaniya, Afg‘oniston, Rossiya, Janubiy Koreya sportchilarini mag‘lub etib, yarim finalda imkoniyatni boy bergan.
O‘zbekiston taekvondo (WTF) milliy assotsiatsiyasi matbuot xizmatidan ma’lum qilinishicha, o‘smirlarimiz so‘nggi bor 2004-yili o‘tkazilgan jahon chempionatida sovrinli o‘rinni egallagan. O‘shanda Irina Dergach qizlar o‘rtasida bo‘lib o‘tgan musobaqalarda finalga qadar kechgan janglarni mag‘lubiyatsiz o‘tkazib, kumush medal sovrindori bo‘lgan.

O‘zbekiston o‘smirlar terma jamoasi a’zolari 28-mart kuni soat 15:45 da O‘zbekistonga qaytib keladi.
Eslatib o‘tamiz, mazkur jahon chempionatidan oldin (20—21-mart kunlari, Xitoy Taypeyida) joriy yilning 16—28-avgust kunlari Xitoyning Nankin shahrida o‘tkaziladigan II yozgi o‘smirlar Olimpiya o‘yinlari yo‘llanmalari uchun musobaqa o‘tkazilib, unda o‘zbekistonlik Umida Abdullayeva barcha raqiblari ustidan g‘alaba qozondi va Olimpiya o‘yinlari litsenziyasiga ega bo‘ldi.